Interdik teen diereskuiling bekomPurrPaws-diereskuiling (Foto: Facebook) ŉ Interdik is teen die PurrPaws-diereskuiling in die Viljoensdrift-omgewing in die Vrystaat bekom waarvolgens die skuiling geen verdere diere mag inneem nie. Die Dierebeskermingsvereniging (DBV) in Vereeniging en Vanderbijlpark het die aansoek om ŉ dringende interdik by die hooggeregshof in Bloemfontein ingedien nadat daar begin Februarie sewe honde en 114 katte weens bewerings van dieremishandeling by die skuiling verwyder is. Regter Philip Loubser het die interdik toegestaan waarvolgens PurrPaws for Life en Lindie van Rooyen, die eienaar van die hoewe, asook die twee ander direkteure van PurrPaws, nie eens diere wat aan hulle behoort na hul persele mag bring nie hangende die afhandeling van ’n strafverhoor. Sowat 800 honde en 300 katte is volgens die DBV in haglike omstandighede by dié skuiling aangehou. Dié ingryping het gevolg kort nadat ŉ brand by die einste diereskuiling uitgebreek het. Die brand het op 31 Januarie by Van Rooyen se huis uitgebreek. Die huis dien as die hoofgebou van haar diereskuiling. Sowat 20 van Van Rooyen se honde het in dié brand omgekom. Diere wat van die skuiling verwyder is. Foto: DBV Die DBV sê egter die swak toestand van die diere wat die brand oorleef het, is onverwant aan die brand en weens verwaarlosing. Van Rooyen het egter vroeër dié bewerings ontken. “Ek bedryf ŉ skuiling wat diere red van die straat en ashope af. ŉ Groot aantal diere wat inkom, is reeds siek,” het sy aan Maroela Media gesê. Inspekteurs en vrywilligers van die DBV wou ná die brand hulp verleen aan die skuiling, maar beweer hul hulp is van die hand gewys wat waarskuwingsligte laat flikker het. Volgens die DBV het inspekteurs en vrywilligers op die toneel van die brand onraad gemerk nadat diere ná die brand glo na willekeur aan gemeenskapslede uitgedeel is. Die DBV beweer geen rekord is gehou van watter dier na watter gemeenskapslid moes gaan nie. Marlien de Klerk, bestuurder van die DBV in Vanderbijlpark en Vereeniging, het gesê meer as 1 000 diere is vóór die brand by die skuiling aangehou. Diere wat van die skuiling verwyder is. Foto: DBV Die DBV meen dit is vir enige skuiling onmoontlik om voldoende sorg vir meer as 1 100 diere te bied. Volgens die DBV is die diere in vuil en oorvol hokke op die perseel aangehou. “Die diere is aan hul eie genade oorgelaat. Hulle het aan alles van leukemie tot diarree gely.” Volgens die DBV het sommige diere oor kos baklei terwyl ander stukkende plekke aan hul lywe gehad het. Die diere was ook glo oortrek met vlooie en nie gesteriliseer nie. Perde op die perseel het volgens De Klerk tussen vullis en skerp voorwerpe geloop. Die DBV het ná ŉ voorlopige ondersoek ŉ waarskuwing aan die diereskuiling gerig waarna die diere tydens ŉ opvolginspeksie op 4 Februarie uit hul sorg geneem is. Die DBV het ŉ saak van dieremishandeling teen die skuiling aanhangig maak.